ועדת הכלכלה, כנסת 24, פרוטוקול מספר 77, 2021-10-25 10:50

מיכאל ביטון: - - - חוק היבוא בהיבט של תקנים.

מיכאל ביטון: פנה אלינו מנכ"ל מכון התקנים בהסתייגות.

מיכאל ביטון: אנחנו לא קיבלנו את ההסתייגות, בדקנו גם עם משרד הכלכלה.

מיכאל ביטון: אני רוצה להגיד למנכ"ל מכון התקנים ולמי שכתב את הפנייה אלינו, בסעיף 15:

מיכאל ביטון: הצעת תיקון זו לא הועלתה בשבועות שקדמו לדיון האחרון של ועדת כלכלה של הכנסת והוכנסה רק באחרונה בחטף מבלי שהתקיים לגביה דיון כדבעי.

מיכאל ביטון: הניסוח הזה לא נראה לי ניסוח שמתאים למי שאפשר לכם בוועדה הזאת, בכל דיון, להגיד את דברכם ולנסות גם להיות קשובים לסוגיות שהעליתם.

מיכאל ביטון: אני אתן לך להגיד דברים מאוד קצרים, ואחרי זה אגיד איך אנחנו מטפלים בנושא הזה – שלא באמצעות חקיקה.

מיכאל ביטון: בבקשה, מנכ"ל מכון התקנים.

גלעד גולוב: ראשית אני רוצה לפתוח בהתנצלות ולומר שאכן ניתנה לנו הזכות להביע את עמדתנו, ואני מודה ליושב-ראש הוועדה על כך.

גלעד גולוב: לגבי הסעיף הספציפי הזה, אנחנו נתקלנו בו והוא נכנס רק בסוף.

גלעד גולוב: ואם הוא היה כל כך חשוב, אני חושב שהוא היה צריך להיכנס מלכתחילה.

גלעד גולוב: ממש בקצרה אומר שאם אנחנו רוצים לאמץ את המודל האירופאי, אז גם במודל האירופאי, למדינות בתוך אירופה יש ועדות תקינה – גם לדנים, גם לשבדים, גם לצרפתים וגם לגרמנים.

גלעד גולוב: המדינות מאמצות חלקים מהתקינה האירופית, לא תמיד את כולה, התקינה האירופית היא וולונטרית בתוך אירופה.

גלעד גולוב: והמדינות עצמן מחליטות איזה חלקים לאמץ מתוכה.

גלעד גולוב: התהליך הזה מבוצע על ידי ועדות תקינה באירופה.

גלעד גולוב: המודל שאימצנו פה בישראל מבוסס על מה שמקובל ברוב העולם, שיש ועדות מסודרות עם נציגים של גופים שונים וכך אנחנו עושים את זה.

גלעד גולוב: אנחנו בתחושה שיש פה מסלול עוקף שבו שר או שרה, מנימוקים כאלה ואחרים, יכולים לקבל החלטה לגבי כל רגולציה, שזה אוסף של מסמכים, תקנות, תקנים, ולהחליט שגם היא תחול בישראל.

גלעד גולוב: וכך החשש שלנו למשל שלא כפי שמבוצע היום בדיון מסודר שנמשך עם כל בעלי העניין, יתקבלו החלטות לאמץ ורסיה צרפתית או ורסיה גרמנית או ורסיה ספרדית, שאלה שווקים מפותחים בתוך אירופה, או לחילופין ורסיה קנדית.

גלעד גולוב: אנחנו חושבים שהתיקון הזה לא עוזר לרפורמה.

גלעד גולוב: הרפורמה היא חשובה וגדולה, והוא לא יסייע לה.

גלעד גולוב: אפשר להסתדר בלעדי.

גלעד גולוב: אפשר להמשיך ולעשות את ההליך המסודר.

גלעד גולוב: יכול להיות שזה ייקח עוד חודשיים-שלושה, אבל לדעתנו ההחלטות שיתקבלו יהיו בסופו של דבר טובות יותר.

מיכאל ביטון: גלעד, שמעתי אותך.

מיכאל ביטון: גם בדקנו עם משרד הכלכלה.

מיכאל ביטון: מה שאתה תיארת, ועדות ממשלתיות במדינות אחרות, אז הם שם דבר מובנה בישות המשפטית הממשלתית.

מיכאל ביטון: והמצב המיוחד של מכון התקנים שיש לו זיקה לממשלה, ואולי אפילו הוקם על ידי הממשלה, אבל יצא להיות מעין עצמאי בישות המשפטית שלו.

מיכאל ביטון: אני מניח שזה היה טוב ורע.

מיכאל ביטון: טוב כי יכולתם להתפתח וכולי, רע כי לא תמיד היה לכם את הגיבוי הממשלתי במקומות שרציתם.

מיכאל ביטון: לא נצליח לפתור את הסוגיה הזאת של יחסי הגומלין בין מכון התקנים למשרד הכלכלה וממשלת ישראל בחוק הזה.

מיכאל ביטון: לפנים משורת הדין, אני רושם ואומר למשרד הכלכלה, שאל אף שלא מופיע בחוק, שאתם תידרשו להתייעץ עם מכון התקנים בקליטה של תקנים חדשים ואימוצם.

מיכאל ביטון: אנחנו מצפים מכם כוועדה שתתייעצו איתם ותדברו איתם.

מיכאל ביטון: אתם לא תהיו חייבים לאמץ כל מה שהם אומרים, אבל לא תביאו תקנים שיאומצו באירופה או בכל מדינה אחרת בלי שהיה שלב שישבתם עם מכון התקנים.

מיכאל ביטון: זה לא יופיע בחוק, אבל זו דרישת הוועדה והוועדה תפקח על הדרישה הזאת, בתחנות של הדיווח על החוק הזה, ובתחנות שבו יהיו אישורים של תקנות או כל פעולה אחרת שיתבצעו סביב החוק הזה בוועדה.

מיכאל ביטון: איך קוראים לאיש הרציני אצלכם?

איגור דוסקלוביץ: איגור.

מיכאל ביטון: איגור – רק עליך אני סומך.

מיכאל ביטון: כל תקן שאתה מביא, יושבים עם מכון התקנים, עושים סיעור מוחות, שומעים מחשבות.

מיכאל ביטון: יש שם אנשי מקצוע מהמעלה הראשונה.

מיכאל ביטון: כל רעיון עתידי איך נבנית זיקה ממשלתית ותקשורת שלמה ונכונה בין משרד הכלכלה למכון התקנים תהיה מבורכת.

מיכאל ביטון: אנחנו לא רוצים להפקיר את מכון התקנים כמו שעשינו עם העובדים שלו.

מיכאל ביטון: קיבלנו פה החלטות אמיצות לנייד עובדים שמותאמים ומוכשרים בתוך המסגרת הממשלתית ללא מכרז.

מיכאל ביטון: ואני גם ראיתי מצד מכון התקנים קואופרטיביות ופרגון לרפורמה – אל אף שהיא מאיימת עליו בהיבטים הכלכליים.

מיכאל ביטון: את אותה הדדיות שאנחנו קיבלנו מהם, בנכונות לרפורמה, אני מבקש שמשרד הכלכלה ישתף אותם באימוץ תקנים, וכל שכן יהיה הגב שלהן, שלא יפגע בארגון חשוב כזה ששמר על רמת התעשייה והייבוא המון שנים.

מיכאל ביטון: זה יירשם בפרוטוקול וזאת תהיה משימה.

מיכאל ביטון: ועכשיו נצביע על הרוויזיה.

איתי עצמון: רק מילה לפני ההצבעה.

מיכאל ביטון: בבקשה.

איתי עצמון: בהקשר לטענות שהובאו במכתב שמסר מכון התקנים.

איתי עצמון: הנושא שאליו התייחסתם לעניין מה שנקרא: תקנים מקוריים, עלה בדיון ב-17 באוקטובר.

איתי עצמון: ב-19 באוקטובר הופץ נוסח מסודר בפורטל הוועדה עם שינויים בעקוב אחר שינויים לקראת ההצבעות ב-21 באוקטובר ביום חמישי.

איתי עצמון: וכעת הוועדה שוב נתנה איזושהי הזדמנות לפתוח מחדש את הנושא הזה.

איתי עצמון: כך שאי אפשר להגיד שהעניין הזה נידון בחטף או הועלה בחטף.

מיכאל ביטון: תודה על ההבהרה, וזה כעת מבוסס לפי תאריכים ועובדות.

מיכאל ביטון: אבל בסוף פתרונות באים מרוח טובה בין גופים וארגונים, ודרכי עבודה נכונים בין משרד הכלכלה ומכון התקנים, וזה מה שאנחנו רוצים לזרוע פה היום.

מיכאל ביטון: תציג לנו את הרוויזיה ונצביע עליה.

איתי עצמון: הבקשה לדיון מחדש עניינה בפרק כ"ג (יבוא) בסעיפים הבאים, כפי שאקרא אותם עכשיו, אלה בעצם הסעיפים שדיברנו עליהם כרגע: 107 עד 109, תיקון פקודת הייבוא והיצוא בחוק התקנים.

איתי עצמון: אבל גם סעיפים 110, 111, תיקון חוק מקורות אנרגיה, וסעיף 116, תיקון פקודת הטלגרף האלחוטי.

איתי עצמון: אלה החלקים מתוך פרק היבוא שכרגע הוועדה מתבקשת להצביע לגבי בקשה לדיון מחדש בהם.

מיכאל ביטון: מי בעד?

מיכאל ביטון: מי נגד?

מיכאל ביטון: לא אושרה.

מיכאל ביטון: הבקשה לא אושרה.

מיכאל ביטון: יש לנו עוד?

מיכאל ביטון: ב-11.

מיכאל ביטון: זה עוד שלוש-שתי דקות.